MS «Ombofjord» (1883)

MS «Ombofjord», opprinnelig et dampskip, var i perioden 1924-1951 en lokalrutebåt tilhørende AS Jøsenfjord Rutelag, Stavanger som ble benyttet i dette selskapets lokalruter i Ryfylke. Men før dette hadde den lang fartstid som DS «Ole Bull» i lokalrutefart mellom Bergen og Osterfjorden.


== DS «Ole Bull» ==
1883: Levert fra Eriksbergs Mek. Verkstads AB, Göteborg i Sverige som lokalrutebåt «Ole Bull» til Ole Bulls Dampskibsselskab / v. Elling Larsen Solberg, Bergen. Benyttet i lokalrutefart Bergen-Lonevåg-Ostereidet-Sørfjorden-Vaksdal-Stamneshella-Bolstadøyri-Stanghelle. Selskapets aksjonærer var stort sett alle fra ruteområdet langs Sørfjorden. I 1884 fulgte kong Oscar II båten fra Bergen til Bolstadøyri på sin vei til Voss.
Mai 1891: Eierselskapet fusjonerte inn i Indre Nordhordlands Dampskibsselskab, Bergen, men «Ole Bull» fortsatte i samme fart.
189x: Ombygd og forlenget. Båten ble nå registrert for 183 passasjerer: 96,2’ x 15,5’ x 6,9’   brt:94
19. januar 1918: Solgt til Peder O. Husebø, Hundvåg i Stavanger på vegne av Ingolf & Bertholdius Romsøe, Stavanger for kr.40.000. «Ole Bull» ble nå benyttet i fraktfart med hermetikkprodukter, trolig uten særlig ombygning. Når den ikke var i bruk lå den oppankret på Galeivågen på Hundvåg.


== DS «Ombofjord» ==
23. januar 1924: Solgt til AS Jøsenfjord / v. Magnus Kalheim, Stavanger. Satt inn i selskapets lokalruter mellom Stavanger-Ryfylke.
Mai 1924: Omdøpt «Ombofjord». Den første tiden gikk den mye Stavanger-Jelsa-Vatlandsvåg, der det typisk var mye tønner og brødkasser som skulle til Stavanger. Etterhvert kom den til å gå nokså fast i ruten Stavanger-Skartveit-Eidssund-Nord-Hidle-Aubøsund-Nesheim-Jørstadvåg-Foreneset-Erfjord.
1932: Eierselskapet endret navn til AS Jøsenfjord Ruteselskap, Stavanger.


== MS «Ombofjord» ==
1938: ombygd til motorskip. Motor: 4cyl 2tev Union rm  244bhk (1938)
1. november 1943: Rekvirert av tyske myndigheter. Angivelig benyttet som flytende tannlegeklinikk i Nord-Norge.
1944: Noe ombygget.  brt:143
10. juni 1945: Gjenfunnet i Tromsø i dårlig forfatning med motoren i ustand.
1946: Reparert og ombygget.  brt:125.  Satt inn i lokalrutefart i igjen.
1947: Eierselskapet endret navn til AS Jøsenfjord Rutelag, Stavanger.


== Forliset ==
10. desember 1951: «Ombofjord» var på vei mot Stavanger i ruten om morgenen i snøtykke og dårlig sikt og var på vei fra Foreneset til Jørstadvåg da den grunnstøtte ved Låva (mellom Bandaberg og Jørstadvåg) på nordsiden av Ombo ca. kl. 06.30. Båten kjørte baugen høyt opp på land, slik at akterskipet ble fylt med vann. De fire passasjerene og besetningen kunne gå tørrskodd i land, før båten en times tid senere gled av og sank på grunt vann. «Ombofjord» hadde lite eller ingen last ombord. Vraket ble kondemnert på stedet og overtatt av assurandør, men ble liggende.
1952: Vraket solgt til Lars Folkedal, Kopervik på Karmøy som hevet det med tanke på ombygning til fraktefartøy. Etter at «Ombofjord» var slept hjem til Kopervik, viste den seg likevel å ha for store skader og planen ble oppgitt. Motoren demontert og solgt. Den ble senere montert i fraktefartøy/snurper «Sølvøy».
9. september 1953: Solgt til Br. Anda, Hundvåg i Stavanger for opphugging. Slept til Hundvåg.
November 1953: Opphugget.
23. januar 1959: Endelig slettet fra norsk register som opphugget.


== Kilder ==
Alsaker, Per (2011). «Skipet» (DOC) (norsk). Norsk Skipsfartshistorisk Selskap. Besøkt 6. oktober 2012. 
Artikkel om AS Jøsenfjord Rutelag i bladet «Skipet» 2.1991 av Alf Johan Kristansen og Per Alsaker.
«Fjordabådane», Magnus Torgersen  1981
Bakka, Dag jr. (1994). Fjordabåten : sjøveiene i Hordaland og Sogn og Fjordane (norsk). Bergen: Seagull. ISBN 9788291258034. 
«Bergenske Fjordabåter» Dag Bakka jr. for Bergens Tidende  1974
Trygve Eriksen jr.'s arkiv